OBH 4802/1996.
Az állampolgári jogok országgyűlési biztosa általános helyettesének részjelentése
Ügyintéző: dr. Almási Eszter

Az eljárás megindulása:

A Mátyásföldi Ház- és Lakástulajdonosok Egyesülete panaszában kifogásolta, hogy a XVI. kerületi Polgármesteri Hivatal nem tesz megfelelő intézkedéseket egy, a kerületben működő vállalkozás környezetszennyező és zajos működésének megszüntetésére. 

Az egészséges környezethez való alkotmányos jog érintettsége miatt az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) alapján az ügyben vizsgálatot indítottam.

A megállapított tényállás:

A vállalkozó munkagépeket tárol két, szomszédos fekvésű ingatlanán. Amíg a zajt a gépekkel való ki és beállás okozza, a környezetet érintő káros hatások (pl: talajszennyezés) a gépek karbantartásából, javításából erednek. A két telken több alkalommal és többféle építési és teleprendezési munkálatokat végeztek eltérő módon. Az építésügyi hatóság minden esetben lefolytatta az eljárást, kötelezte a vállalkozót a vonatkozó szabályok megtartására. A határozatok végrehajtásának kikényszerítésére bírságot is kiszabott több alkalommal. 1996. folyamán a XVI. kerületi önkormányzat kötelezte az ingatlan tulajdonosát telepengedélyezési eljárás megindítására.

A Budapest XVI. kerületi Önkormányzat jegyzője 9/1543/04/96. számú határozatával a XVI., Táncsics utcai telephelyen megtiltotta a járműjavító és karbantartó tevékenységét egyúttal felszólította őt telepengedélyezési eljárás lefolytatására. A vállalkozó ezt a határozatot megfellebbezte. A Közigazgatási Hivatal II. fokon a telepengedélyezési eljárást megszüntette, az irányadó jogszabály hatályon kívül helyezése miatt.

Budapest Főváros Közigazgatási Hivatal tájékoztatása alapján, mivel a telepengedélyezés rendjéről szóló 20/1982. (X.12.) IpM rendeletet hatályon kívül helyezték, az I. fokú hatóságnak nincs lehetősége egyetlen dokumentumban rögzíteni a az egyéni vállalkozókra vonatkozó működési feltételeket. A különböző környeztei ártalmakat okozó tevékenységeket folytató vállalkozók más, vonatkozó jogszabályokban előírt kötelezettségek alapján felelnek. 

A Közép-Duna-Völgyi Környezetvédelmi Felügyelőség négy határozatot hozott az ügyben, melyekben kötelezte a vállalkozót, bizonyos intézkedések megtételére. 1997. július 23-án tájékoztatást kértem a felügyelőségtől, hogy a kötelezett ezek közül melyeknek tett eleget.  A Környezetvédelmi Felügyelőségtől erre a megkeresésre a mai napi nem érkezett válasz. 

A vizsgálat megállapításai:

A telepengedélyezési eljárásról szóló jogszabály hatályon kívül helyezése folytán, a  környezet védelmének általános szabályairól szóló 1995. évi LIII. törvény rendelkezései azok, amelyek alapján hatékony megoldást kell találni a környezetszennyező ipari tevékenység által okozott problémákra.  

Megállapítom, hogy a Közép-Duna-Völgyi Környezetvédelmi Felügyelőség megkeresésünk válasz nélkül hagyásával elkövetett mulasztása, sérti az országgyűlési biztos -  állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 18.§-ában meghatározott - vizsgálati jogosultságát, korlátozza az országgyűlési biztost alkotmányos feladatának ellátásában, ezáltal az alkotmány 2.§ (1) bekezdésében deklarált jogállamiságból fakadó jogbiztonsággal összefüggésben alkotmányos visszásságot okoz. 

A környezetszennyező tevékenység folytatása nem szünt meg. A Környezetvédelmi Főfelügyelőség mulasztása folytán sem a környék lakói, sem Hivatalom nem tudnak arról, hogy várható-e a jövőben bármilyen intézkedés az ügyben. Így a jelenleg fennálló bizonytalan helyzet önmagában is visszásságot teremt a lakosság vonatkozásában. 

Ajánlás:

Élve az Obtv. 20.§ (1) bekezdésében biztosított jogommal a Közép-Duna-Völgyi Környezetvédelmi Főfelügyelőség igazgatójának az alábbi ajánlást teszem:

	Teljesítve korábbi megkeresésemet, a Mátyásföldön működő vállalkozás tekintetében
	adjon felvilágosítást a Főfelügyelőség által tett intézkedésekről, és ezek
	eredményéről, valamint szükség szerint intézkedjen a mulasztó felelősségre
	vonásáról.

Budapest, 1997. január 8.

Dr. Polt Péter